Beveiligingstoerusting by skole gebuit | Maroela Media
'n Week voordat skole vir leerders heropen, het twee skole reeds onder vandalisme en diefstal deurgeloop en is splinternuwe beveiligingstoerusting gebuit.
Volgens die raad vir onderwysministers is daar die afgelope naweek by twee skole in KwaZulu-Natal ingebreek en is beveiliging toerusting gesteel. Twee vermeende rowers in Soweto in Gauteng is ook na bewering deur lede van die gemeenskap vermoor toe hulle by 'n skool probeer inbreek het om beveiligingstoerusting, wat pas afgelewer is, te steel. Die departement van basiese onderwys is tans in die proses om dié toerusting aan skole te versprei ter voorbereiding van die heropening van skole op 1 Junie.
Angie Motshekga, die minister van basiese onderwys, het 'n beroep op lede van die gemeenskap gedoen om nie reg in eie hande te neem nie.
"Gemeenskappe moet skole beskerm teen vandalisme, maar ook terselfde tyd verseker dat geweld hokgeslaan word. Ons versoek dat die gemeenskap eerder met die polisie moet saamwerk om vermeende oortreders vas te trek," sê Motshekga.
Die raad van provinsiale onderwysministers het Maandag 'n vergadering belê oor die vordering wat gemaak is met die voorbereiding vir die heropening van skole en het hul misnoeë oor die betrokke gevalle van misdaad uitgespreek.
Die raad het verlede week besluit dat skoolbestuurspanne en onderwysers Maandag na skole sal terugkeer om voor te berei vir wanneer gr. 7- en gr. 12-leerders op 1 Junie terugkeer.
Motshekga het gesê dat hierdie week daaraan gewy sal word om alle uitstaande aangeleenthede op te klaar en af ​​te handel voordat die leerders terugkeer.
Pres. Cyril Ramaphosa het Sondagaand in 'n toespraak gesê die land skuif op 1 Junie na vlak 3 van afsondering.
Hy het in sy toespraak gesê hy neem kennis dat ouers bekommerd is oor die veiligheid van hul kinders wanneer hulle na skole terugkeer. Hy het bygevoeg dat daar geen gevolge sal wees indien ouers besluit om nié hul kinders terug skool toe te stuur nie.
"Ouers sal nie gedwing word om hul kinders terug skool toe te stuur nie," het Ramaphosa gesê.
Angie Motshekga onderwys
Wat Kan Jy Anders verwag van Sulke morene
Môre, oormôre gaan daar weer 'n jeugkoor in die buiteland deelneem, dan wys hulle weer beeldmateriaal oor hoe die kinders op stukkende skoolbanke sit en klas kry. Dan gaan daar weer met groot oë vetêl word hoe apartheid en oom Jan hulle benadeel het, selfs na 26 jaar onder ANC bewind. Intussen is dít mense uit hulle eie gemeenskap wat die kinders benadeel.
Dis n skande, geen morele standaarde nie
Ek wonder wat die buiteland van ons rommelstatus landjie dink, die een wat hier wil kom bele sal sy kop moet laat lees.